**Statinio projektavimo darbų rangos sutartis Nr. \_\_\_\_\_\_\_\_\_\_\_\_\_\_**

20\_\_ m. \_\_\_\_\_\_\_\_\_ \_\_\_\_ d., \_\_\_\_\_\_\_\_\_\_\_\_\_ *[įrašoma sutarties sudarymo vieta]*

**Specialiosios nuostatos**

1. **Sutarties Šalys**
	1. Užsakovas: \_\_\_\_\_\_\_\_\_\_\_, atstovaujamas \_\_\_\_\_\_\_\_\_\_\_\_\_\_ *[įrašomas pavadinimas ir atstovas]*.
	2. Projektuotojas: \_\_\_\_\_\_\_\_\_\_\_, atstovaujamas \_\_\_\_\_\_\_\_\_\_\_\_\_ *[įrašomas pavadinimas ir atstovas]*.
2. **Sutarties dalykas**
	1. Remdamasis Sutartyje numatytomis sąlygomis ir Šalių prisiimtais įsipareigojimais, jų pareiškimais ir garantijomis, Projektuotojas įsipareigoja atlikti Sutartyje numatytus Darbus ir parengti bei pateikti Darbų rezultatą, o Užsakovas įsipareigoja priimti atliktus Darbus ir atsiskaityti už juos.
3. **Sutarties objektas**
	1. Statinys – ypatingas statinys \_\_\_\_\_\_\_\_\_\_\_*[įrašomi esami, būsimi duomenys: naujos statybos, adresas, numatomas plotas, paskirtis ir pan.]*.
4. **Sutarties vykdymo etapai, Darbai, terminai ir kaina**
	1. Šiame 4 Specialiųjų nuostatų punkte Šalys susitaria dėl darbų, kuriuos privalo atlikti Projektuotojas, ir, kurie yra būtini Sutarties įvykdymo tikslais. Jeigu konkretus darbas nėra nurodomas arba nėra įrašomas darbo atlikimo terminas ir kaina, tai reiškia, kad šis darbas neturi būti vykdomas pagal šią Sutartį.
	2. Ši Sutartis apima išimtai Darbų atlikimą ir nenustato paslaugų teikimo sąlygų. Paslaugų (prisijungimo sąlygų gavimas, statybą leidžiančių dokumentų gavimas ir kt.) teikimo terminai, kaina ir kitos sąlygos gali būti nustatomi atskira sutartimi, jei Šalys susitaria dėl jos sudarymo.
	3. Statinio statybos pradžios diena yra diena, apie kurią Užsakovas iš anksto informuoja Projektuotoją. Projektuotojas visais atvejais turi teisę atsisakyti pradėti Projekto vykdymo priežiūrą ir reikalauti peržiūrėti sutartą atlyginimą už Projekto vykdymo priežiūrą, jei per 42 kalendorines dienas nuo statybą leidžiančio dokumento gavimo dienos negauna iš Užsakovo pranešimo apie Statinio statybos pradžią, o toks pranešimas iš Užsakovo pusės visais atvejais turi būti pateiktas ne vėliau kaip praėjus 84 kalendorinėms dienoms nuo Techninio projekto perdavimo Užsakovui dienos. Jei šiame punkte minimas Statinio statybos pradžia užtrunka ilgiau, nei šiame punkte nurodyti terminai, Projektuotojas turi teisę reikalauti peržiūrėti sutartą atlyginimą už Projekto vykdymo priežiūrą, o Šalims nesutarus, atsisakyti tęsti Sutartį, ją nutraukdamas be jokių neigiamų padarinių Projektuotojui.
	4. Šalys susitaria, jog dokumentais, būtinais Projekto rengimui, yra laikomi *[pažymėti]*:
* Projektiniai pasiūlymai;
* Techninė užduotis;
* Statinio statybos pagrindimas;
* Planuojamos ūkinės veiklos poveikio aplinkai vertinimo dokumentai;
* Planuojamos ūkinės veiklos poveikio visuomenės sveikatai vertinimo dokumentai;
* Viešojo aptarimo, kai keičiama daugiabučio gyvenamojo namo patalpų paskirtis, protokolas bei su tuo susiję dokumentai;
* Visuomenės informavimo apie projektinius pasiūlymus dokumentai;
* Statinio kadastrinių matavimų ir teisinės registracijos Nekilnojamojo turto registre dokumentai (rekonstruojamiems ir kapitališkai remontuojamiems Statiniams);
* Žemės sklypo teisinės registracijos Nekilnojamojo turto registre dokumentas;
* Ištrauka (brėžinį) iš patvirtinto teritorijų planavimo dokumento (kai jis parengtas) ir įgaliotos institucijos sprendimas apie šio dokumento patvirtinimą;
* Rekonstruojamo ar kapitališkai remontuojamo Statinio (jo dalies) konstrukcijų, Statinio inžinerinių sistemų tyrimų, matavimų, jų techninės būklės įvertinimo dokumentai (kai tai reikalinga).
	1. Jei Užsakovas nėra Statinio Statytojas, kaip numatyta teisės aktuose, toks Užsakovas turi Projektuotojo nustatytais terminais gauti visus Projektinių pasiūlymų ir Projekto rengimui, taip pat kitų Darbų atlikimui būtinus Statinio Statytojo sutikimus, pritarimus ir įgaliojimus.
	2. Šalys atskira sutartimi gali susitarti, kad dokumentus, būtinus Projekto rengimui, parengia pats Projektuotojas, o tais atvejais, kai šių dokumentų rengimas nėra Projektuotojo kompetencija, Projektuotojas gali įsipareigoti tokius dokumentus gauti iš atsakingų institucijų, veikdamas Užsakovo vardu.
	3. Toliau yra nurodomi Darbai, kuriuos pagal šią Sutartį įsipareigoja atlikti Projektuotojas, taip pat nustatomi jų atlikimo terminai bei kaina:

|  |  |  |  |
| --- | --- | --- | --- |
| Etapai | Darbai *[žemiau pateikiamas pavyzdinis darbų sąrašas, kurį šalys gali keisti]* | Terminas *[įrašoma, kaip konkretus laikotarpis]* | Kaina be PVM*[įrašoma]* |
| *Techninio projekto [arba techninio darbo projekto]* parengimas | Bendrosios dalies parengimas |  |  |
| Sklypo sutvarkymo (sklypo plano) dalies parengimas  |  |  |
| Architektūrinės dalies parengimas |  |  |
| Konstrukcijų dalies parengimas |  |  |
| Gamybos (paslaugų) technologijos dalies parengimas |  |  |
| Susisiekimo dalies parengimas |  |  |
| Vandentiekio ir nuotekų šalinimo dalies parengimas |  |  |
| Šildymo, vėdinimo ir oro kondicionavimo dalies parengimas |  |  |
| Dujotiekio dalies parengimas |  |  |
| Elektrotechnikos dalies parengimas |  |  |
| Elektroninių ryšių (telekomunikacijų) dalies parengimas |  |  |
| Apsauginės signalizacijos dalies parengimas |  |  |
| Gaisrinės signalizacijos dalies parengimas |  |  |
| Inžinerinės sistemos dalies parengimas |  |  |
| Procesų valdymo ir automatizacijos dalies parengimas |  |  |
| Šilumos gamybos ir tiekimo dalies parengimas |  |  |
| Gaisrinės saugos dalies parengimas |  |  |
| Pasirengimo statybai ir statybos darbų organizavimo dalies parengimas |  |  |
| Statybos skaičiuojamosios kainos nustatymo dalies parengimas |  |  |
| Ekonominės dalies parengimas |  |  |
| Kita: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |  |
| Darbo projekto parengimas | Bendrosios dalies parengimas |  |  |
| Sklypo sutvarkymo (sklypo plano) dalies parengimas |  |  |
| Architektūrinės dalies parengimas |  |  |
| Konstrukcijų dalies parengimas |  |  |
| Gamybos (paslaugų) technologijos dalies parengimas |  |  |
| Susisiekimo dalies parengimas |  |  |
| Vandentiekio ir nuotekų šalinimo dalies parengimas |  |  |
| Šildymo, vėdinimo ir oro kondicionavimo dalies parengimas |  |  |
| Dujotiekio dalies parengimas |  |  |
| Elektrotechnikos dalies parengimas |  |  |
| Elektroninių ryšių (telekomunikacijų) dalies parengimas |  |  |
| Apsauginės signalizacijos dalies parengimas |  |  |
| Gaisrinės signalizacijos dalies parengimas |  |  |
| Inžinerinės sistemos dalies parengimas |  |  |
| Procesų valdymo ir automatizacijos dalies parengimas |  |  |
| Šilumos gamybos ir tiekimo dalies parengimas |  |  |
| Gaisrinės saugos dalies parengimas |  |  |
| Pasirengimo statybai ir statybos darbų organizavimo dalies parengimas |  |  |
| Statybos skaičiuojamosios kainos nustatymo dalies parengimas |  |  |
| Ekonominės dalies parengimas |  |  |
| Kita: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |  |
| Projekto vykdymo priežiūra | *Nurodyti* |  |  |
|  | **Bendra kaina:** |  |  |

* 1. Bendra Sutarties kaina: *[įrašyti]*, neįskaitant PVM.
1. **Sutarties priedai, esantys neatskiriama Sutarties dalimi:**
	1. 1 Priedas „Bendrosios nuostatos“;
	2. 2 Priedas „Užduotis“.
2. **Šalių rekvizitai ir parašai:** *[įrašomi duomenys]*

|  |  |
| --- | --- |
| Užsakovas: | Projektuotojas: |
|  |  |
| Asmens kodas: | Asmens kodas: |
| PVM mokėtojo kodas: | PVM mokėtojo kodas: |
| Adresas: | Adresas: |
| Bankas: | Bankas: |
| Banko kodas: | Banko kodas: |
| A.s. Nr. | A.s. Nr. |
| Telefono Nr.: | Telefono Nr.: |
| El. pašto adresas: | El. pašto adresas: |
|  |  |
|  |  |
| Užsakovo vardu: | Projektuotojo vardu: |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| *(pasirašančio asmens vardas, pavardė, parašas)* | *(pasirašančio asmens vardas, pavardė, parašas)* |

**20\_\_ m. \_\_\_\_\_\_\_\_\_ \_\_\_\_ d. Statinio projektavimo**

 **darbų rangos sutartis Nr. \_\_\_\_\_\_\_\_\_\_\_\_\_\_**

**1 Priedas „Bendrosios nuostatos“**

**Bendrosios nuostatos**

## Sutartyje naudojamos sąvokos

* 1. Šioje Sutartyje, įskaitant jos preambulę, toliau vardijami terminai turi šias reikšmes:
		1. **Autorius** – fizinis asmuo, turintis išimtines neturtines autorių teises, taip pat ir asmuo, kuriam perėjo išimtinės neturtinės autorių teisės (autorių teisių perėmėjas);
		2. **Bendrosios nuostatos** – šios bendrosios sąlygos, kurios yra neatskiriama Sutarties dalis;
		3. **Darbai** – reiškia Specialiųjų nuostatų 4.7 punkte nurodytus darbus, kuriuos privalo atlikti Projektuotojas pagal šią Sutartį;
		4. **Darbų rezultatas** – reiškia dokumentą ar dokumentų rinkinį, kurį Projektuotojas turės parengti ir pateikti Užsakovui, atlikęs Specialiųjų nuostatų 4.7 punkte nurodytus Darbus;
		5. **Garantinis laikotarpis** – reiškia Sutarties pagrindu sukurtam Darbų rezultatui taikomą garantinį terminą, vadovaujantis tokio Darbų rezultato perdavimo dieną galiojančiomis teisės aktų nuostatomis;
		6. **Objektas** – reiškia Specialiųjų nuostatų 3 punkte įvardintą projektuojamą objektą, kurio atžvilgiu turi būti atlikti Darbai;
		7. **Projektas –** normatyvinių statybos techninių dokumentų nustatytos sudėties dokumentų, kuriuose pateikiami Užsakovo sumanyto Statinio sprendiniai (aiškinamoji dalis, projekto dalys, skaičiavimai, brėžiniai), skirtų Statinio statybai įteisinti ir vykdyti, visuma, kurios sudėtis yra nurodyta Specialiųjų nuostatų 4.7 punkte ir kurią turi parengti Projektuotojas; Projektas rengiamas kaip vienas techninis – darbo projektas arba atskirai – techninis projektas ir darbo projektas;
		8. **Projektuotojas** – reiškia Specialiųjų nuostatų 1.2 punkte nurodytą Šalį, kurią Užsakovas samdo Sutarties Specialiųjų nuostatų 4.7 punkte nurodytiems Darbams atlikti, taip pat teisėtus Projektuotojo teisių perėmėjus;
		9. **Specialiosios nuostatos** – neatskiriama Sutarties dalis, prie kurios pridedamos šios Bendrosios nuostatos;
		10. **Statinys –** pagal Projektą statybos darbais sukurtasObjektas;
		11. **Statytojas –** Lietuvos ar užsienio valstybės fizinis ar juridinis asmuo, kuris investuoja lėšas į statybą ir kartu atlieka užsakovo funkcijas arba jas paveda atlikti kitam fiziniam ar juridiniam asmeniui, kuris pagal šią Sutartį turi būti laikomas Užsakovu.
		12. **Sutartis** – reiškia šias Bendrąsias nuostatas kartu su Specialiosiomis nuostatomis ir visais kitais priedais, kurie pridedami prie šios Sutarties. Tuo atveju, jeigu kurių nors Sutartį sudarančių dokumentų nuostatos neatitinka viena kitos ar yra dviprasmiškos, ir siekiant išspręsti tokį neatitikimą ar dviprasmiškumą, dokumentai aiškinami pagal jų pirmumą, pagal kurį žemėjančia tvarka jie yra išdėstomi taip:
* Specialiosios nuostatos;
* Užduotis;
* Bendrosios nuostatos.
	+ 1. **Šalis** – tai Užsakovas arba Projektuotojas; Užsakovas ir Projektuotojas kartu vadinami **Šalimis**;
		2. **Tretysis asmuo (Tretieji asmenys)** – reiškia bet kuriuos fizinius arba juridinius asmenis, arba asmenis, neturinčius juridinio asmens teisinio statuso, išskyrus šios Sutarties Šalis, jų darbuotojus ar asmenis, susijusius su Šalimis;
		3. **Užduotis** arba **Techninė užduotis** – Sutarties priedas, kuriame yra pateikiami Užsakovo iškelti reikalavimai Darbų rezultatui; kartu tai yra Užsakovo patvirtintas dokumentas, kuriame nurodoma visa Projekto rengimo Darbų apimtis ir sumanyto statyti Statinio pagrindiniai funkciniai, architektūriniai, techniniai, kokybiniai, ekonominiai, kiti rodikliai ir reikalavimai, kuriais būtina vadovautis rengiant Projektą;
		4. **Užsakovas** – tai Sutarties 1.1 punkte įvardinta Šalis, Lietuvos ar užsienio valstybės fizinis ar juridinis asmuo, kuris samdo Projektuotoją atlikti šioje Sutartyje numatytus Darbus, taip pat teisėti Užsakovo įpėdiniai bei teisių perėmėjai.

## Projektuotojo įsipareigojimai ir teisės

* 1. Šioje Sutartyje nustatytomis sąlygomis, tvarka ir terminais Projektuotojas įsipareigoja atlikti Darbus, pasitelkdamas savo darbo išteklius ir priemones, sugebėjimus, patirtį ir žinias, remdamasis Užduotimi, teritorijų planavimo dokumentais bei kitais Projekto rengimo dokumentais, taip pat ir Lietuvos Respublikos teisės aktais.
	2. Projektuotojas atlieka Darbus, laikydamasis Lietuvos Respublikos teisės aktų, Darbams taikytinų standartų ir kitų reikalavimų.
	3. Projektuotojas bei pagal Bendrųjų nuostatų 4.6 punktą jo paskirtas Projekto vadovas turi teisę:
		1. atsisakyti rengti Projektą, jei Projekto rengimo dokumentų reikalavimai tarpusavyje prieštarauja ar prieštarauja teisės aktams, ir grąžinti juos Užsakovui suderinti tarpusavyje;
		2. atsisakyti vykdyti Užsakovo, kitų juridinių ir fizinių asmenų nurodymus ir viešojo administravimo subjektų reikalavimus, jei jie neatitinka teisės aktų, tarp jų – normatyvinių statybos techninių dokumentų, normatyvinių statinio saugos ir paskirties dokumentų, reikalavimų;
		3. atsisakyti pasirašyti Statinio statybos užbaigimo aktą (jei dalyvauja statybos užbaigimo komisijos darbe) ar deklaraciją apie Statinio statybos užbaigimą, jei Statinys pastatytas pažeidžiant Projekto sprendinius, iki kol pažeidimai bus pašalinti.

##  Užsakovo įsipareigojimai ir teisės

* 1. Visais klausimais, apie kuriuos Projektuotojas praneša Užsakovui, Užsakovas, kad nebūtų uždelstas Darbų atlikimas, pateikia savo sprendimą per protingą laiką, išduoda visus būtinus sutikimus, leidimus ar įgaliojimus.
	2. Užsakovas privalo:
		1. perduoti Projektuotojui visus dokumentus, būtinus Projekto rengimui, ir kurie yra nurodyti Specialiųjų nuostatų 4.4 punkte (išskyrus atvejus, kai tarp Šalių yra sudaroma atskira sutartis dėl dokumentų parengimo bei gavimo);
		2. padaryti viską, ką gali, kad padėtų Projektuotojui, jo personalui ir/ar subrangovams laisvai patekti į Darbams atlikti būtinas vietas (t.y. patekti į Objektą ir jo teritoriją), gavęs iš Projektuotojo pranešimą, informuojantį Užsakovą apie tokio apsilankymo poreikį;
		3. gavęs konkretų Projektuotojo prašymą, padaryti viską, ką gali, kad sudarytų sąlygas Projektuotojui iš kitų institucijų rinkti ir gauti informaciją, reikalingą Projektuotojui;
		4. gavęs konkretų Projektuotojo prašymą, pateikti jam tinkamai parengtus dokumentus, įrodančius Projektuotojo įgaliojimus veikti Užsakovo vardu;
		5. pateikti Projektuotojui visus reikalingus sutikimus ir pritarimus iš Trečiųjų asmenų, įskaitant, bet neapsiribojant bendraturčiais, kaimynais ir pan., jeigu Šalys dėl šių sutikimų ir pritarimų gavimo nėra sudariusios atskiros sutarties;
		6. laikytis patvirtintos Užduoties.
	3. Tais atvejais, kai šia Sutartimi yra susitariama dėl atskirų Projekto dalių, o ne dėl viso Projekto, rengimo, Užsakovas privalo pateikti Projektuotojui visus dokumentus, būtinus konkrečios Projekto dalies, dėl kurios Šalys susitarė šia Sutartimi, parengimui.
	4. Tuo atveju, jei Užsakovas susitaria dėl Trečiųjų asmenų darbų, kurie yra susiję arba reikalingi tam, kad būtų tinkamai atlikti Darbai, arba kurių teikimas priklauso nuo Darbų, Užsakovas tokius darbus organizuoja savo sąskaita, o Projektuotojas privalo bendradarbiauti su tokių darbų vykdytojais.

## Bendri Šalių įsipareigojimai ir Sutarties vykdymo procesas

* 1. Sutartis vykdoma šiais etapais:
		1. Techninio projekto rengimo etapas, kurio metu yra rengiamas Techninis projektas. Projektas rengiamas, remiantis Specialiųjų nuostatų 4.7 punkte nurodytais terminais;
		2. Darbo projekto rengimo etapas, kurio metu rengiamas Darbo projektas, remiantis Specialiųjų nuostatų 4.7 punkte nurodytais terminais;
		3. Projekto vykdymo priežiūros etapas, kurio metu yra atliekama Projekto vykdymo priežiūra.
	2. Šios Sutarties Specialiųjų nuostatų 4 punkte nurodyti terminai skaičiuojami taip:
		1. Techninio projekto parengimo etapo terminai pradedami skaičiuoti nuo dokumentų, būtinų Projekto rengimui, pateikimo Projektuotojui dienos;
		2. Darbo projekto parengimo etapo terminai pradedami skaičiuoti nuo Užsakovo nurodymo rengti Darbo projektą gavimo dienos. Toks Užsakovo nurodymas turi būti pateiktas Projektuotojui ne vėliau kaip praėjus 84 kalendorinėms dienoms nuo Techninio projekto pateikimo Užsakovui dienos. Jei šiame punkte minimas pranešimas pateikiamas praleidus nurodytą terminą, Projektuotojas turi teisę reikalauti peržiūrėti sutartą atlyginimą už Darbo projekto rengimą, o Šalims nesutarus, atsisakyti tęsti Sutartį, ją nutraukdamas be jokių neigiamų padarinių Projektuotojui;
		3. Projekto vykdymo priežiūros etapo terminai skaičiuojami nuo Statinio statybos pradžios dienos.
	3. Tuo atveju, kai yra rengiamas Techninis darbo projektas, sujungiantis techninį projektą ir darbo projektą, šis projektas yra įgyvendinamas kaip vienas Sutarties vykdymo etapas.
	4. Jei iki šios Sutarties sudarymo yra parengta Užduotis, ji yra pridedama kaip Sutarties 2 priedas „Užduotis“. Užduotis gali apimti tiek visus Sutarties etapus, tiek kiekvienam Sutarties vykdymo etapui gali būti parengiama atskira Užduotis. Jei iki šios Sutarties sudarymo Užduotis nėra parengta, Užduoties parengimą organizuoja Užsakovas, bendradarbiaudamas su Projektuotoju. Tokią parengta Užduotis turi būti pridedama prie šios Sutarties kaip Sutarties 2 priedas „Užduotis“ ar šio priedo papildymas ir tai yra pagrindas Šalims peržiūrėti sutartą Darbų apimtį ir kitas sąlygas, nurodytas Specialiųjų nuostatų 4 punkte. Šalims nesusitarus dėl Sutarties sąlygų pakeitimo, bet kuri iš Šalių turi teisę nutraukti Sutartį, apie tokį nutraukimą informavusi kitą Šalį prieš 14 kalendorinių dienų.
	5. Statinio projektavimo pradžia – diena, kai Užsakovas pateikia Projektuotojui visus Projekto rengimui būtinus dokumentus, kuriuos Užsakovas privalo pateikti Projektuotojui, remiantis Specialiųjų nuostatų 4.5 punktu. Darbus Projektuotojas pradeda tik tuomet, kai gauna iš Užsakovo visus duomenis ir dokumentus, reikalingus Darbų atlikimui. Jeigu Užsakovas per 28 kalendorines dienas nuo šios Sutarties pasirašymo dienos nepateikia visų reikalingų dokumentų ar duomenų, būtinų Darbų pradėjimui, Projektuotojas turi teisę reikalauti peržiūrėti Užduotyje numatytus reikalavimus arba gali nutraukti šią Sutartį, apie tokį nutraukimą informavęs kitą Šalį prieš 14 kalendorinių dienų.
	6. Užsakovas paveda Projektuotojui, o Projektuotojas įsipareigoja paskirti Projekto vadovą, kuris vadovautų Projekto parengimui. Projektuotojo paskirtas Projekto vadovas turi turėti teisės aktuose numatytą reikiamą kvalifikaciją Projekto parengimui. Jeigu techninis projektas ir darbo projektas yra rengiami dviem etapais, Projektuotojo paskirtas Projekto vadovas yra viso Projekto vadovas ir laikoma, kad Užsakovas, sudarydamas šią Sutartį, davė atitinkamą pavedimą. Projektuotojas apie Projekto vadovo paskyrimą ar pakeitimą informuoja Užsakovą kassavaitinių susirinkimų metu. Užsakovas turi teisę motyvuotai prieštarauti Projektuotojo nurodytai Projekto vadovo kandidatūrai. Tokie Užsakovo prieštaravimai bus laikomi pagrįstais ir Projektuotojas privalo atsižvelgti į juos, jeigu yra bent viena iš žemiau paminėtų aplinkybių:
		1. jeigu toks asmuo neturi pakankamos kvalifikacijos;
		2. jeigu toks asmuo neturi pakankamai išteklių Darbams atlikti;
		3. jeigu toks asmuo neturi tokios apimties ir pobūdžio Darbų atlikimo patirties;
		4. jeigu Užsakovas turi neigiamos bendradarbiavimo su tokiu konkrečiu asmeniu patirties. Tokia neigiama patirtis turi būti sukaupta bendradarbiaujant su tokiu asmeniu projektavimo darbų srityje. Tokios neigiamos patirties faktą, kai to reikalauja Projektuojas, Užsakovas turi pagrįsti.

Tokiu atveju Užsakovas turi pats paskirti kitą asmenį, kuris sutiktų atlikti atitinkamus Darbus pagal Projektuotojo nurodytas sąlygas. Užsakovo paskirto asmens įsipareigojimų nevykdymo ar pažeidimų atvejai bus laikomi Užsakovo rizika ir atsakomybe. Bet kuriuo atveju Projektuotojas turi teisę savo nuožiūra atsisakyti samdyti tokį Užsakovo paskirtą asmenį, jei, Projektuotojo manymu, toks asmuo yra netinkamas Projektuotojo atliekamų Darbų įvykdymui.

* 1. Darbo projektą turi teisę rengti tik tas Projektuotojas, kuris parengė Techninį projektą.
	2. Darbai atliekami Specialiųjų nuostatų 4.7 punkte nurodytais terminais, kurie gali būti keičiami Sutartyje nustatytais atvejais ar Šalių sutarimu.
	3. Jei Užsakovas reikalauja, kad Projektuotojas atliktų darbus, kurių nenumato Sutartis, arba jei dėl kitų nuo Projektuotojo nepriklausančių aplinkybių atsiranda Darbų vykdymo apribojimai, sustabdymai ar vėluojama juos pradėti, tai terminai yra atitinkamai pratęsiami.
	4. Jei Užsakovas paprašo įvykdyti papildomus darbus ir Projektuotojas su tuo sutinka, Šalys sudaro atskirą sutartį ar susitarimą dėl tokių darbų atlikimo, kurioje numatomos tokių darbų apmokėjimo sąlygos, įvykdymo terminai ir kitos esminės sąlygos. Jei tokios papildomos sutarties ar susitarimo sudarymas įtakoja Darbų atlikimą pagal šią Sutartį, Projektuotojas turi teisę vienašališkai atitinkamam laikotarpiui nukelti Darbų atlikimo terminus. Projektuotojas turi teisę atsisakyti vykdyti Sutartį dėl svarbios priežasties, kai tam yra įstatymo numatytos sąlygos.
	5. Kiekvieną savaitę, Šalių sutartu laiku, Šalys susitinka aptarti atliekamus Darbus. Kassavaitinio susitikimo metu Šalys apsikeičia turima informacija apie Sutarties įgyvendinimo eigą, sprendžiami iškilę klausimai. Kassavaitiniuose susitikimuose bet kuri iš Šalių turi teisę pasikviesti ir kitus su Objekto statyba susijusius asmenis – rangovus, techninį prižiūrėtoją ir kt. Kassavaitiniai susirinkimai yra protokoluojami, šiuos protokolus rengia Projektuotojas, o pasirašo Projekto vadovas. Projektuotojo parengtas protokolo projektas yra išsiunčiamas elektroniniu paštu visiems susirinkime dalyvavusiems asmenims, atsižvelgiant į susirinkimo metu sudarytą dalyvaujančių asmenų sąrašą. Šie asmenys turi teisę pareikšti pastabas dėl protokolo per 3 darbo dienas nuo jo gavimo dienos. Jeigu nei vienas iš susirinkime dalyvavusių asmenų per 3 darbo dienas nepateikia pastabų dėl šio protokolo turinio, laikoma, jog visi dalyvavusieji sutinka su informacija, užfiksuota protokole. Tuo atveju, kai yra pareiškiamos pastabos dėl protokolo turinio, šios pastabos yra pridedamos prie protokolo, nurodant ar Projekto vadovas sutinka su šiomis pastabomis, ar ne.
	6. Protokoliniu sprendimu Šalys gali priimti įvairius sprendimus ir sutarti dėl Sutarties vykdymo eigoje iškilusių klausimų, patikslinti, pakeisti tam tikrus Projekto sprendinius. Toks sutarimas, užfiksuotas protokole, bus laikomas Šalis įpareigojančiu susitarimu, tačiau protokoliniu susitarimu negali būti keičiamas Šalių susitarimas ta apimtimi, kiek jis yra išdėstytas šioje Sutartyje, tai yra, Sutarties pakeitimai visais atvejais yra sudaromi tik raštu, įforminant Sutarties pakeitimą atskiru dokumentu.
	7. Šalys įsipareigoja laiku informuoti viena kitą apie tai, kad tinkamam Darbų atlikimui yra reikalinga gauti arba pateikti tam tikrus konkrečius dokumentus ar informaciją, arba atlikti tam tikrus veiksmus valdžios institucijų ar kitų Trečiųjų asmenų atžvilgiu. Kad nebūtų uždelstas Darbų atlikimas, Užsakovas privalo per protingą terminą nemokamai suteikti Projektuotojui visą Užsakovo turimą ir Darbų atlikimui reikalingą informaciją, prieinamus duomenis ir dokumentus, taip pat informuoti Projektuotoją apie netinkamą Sutarties vykdymą. Atsiradus būtinybei pakeisti ar papildyti atitinkamus Projekto sprendinius, Užsakovas įsipareigoja apie tai pranešti Projektuotojui, maksimaliai kooperuotis, bendradarbiauti ir keistis informacija apie Projekto, Objekto statybos darbų ir pakeitimus.

## Darbų perdavimo ir atsiskaitymo tvarka

* 1. Projektuotojas perduoda Užsakovui Darbų rezultatus Darbų perdavimo aktais, kuriuose privalo būti nurodomas atliktų Darbų Autorius, išskyrus Sutartyje nurodytas išimtis. Darbai perduodami vieną kartą per mėnesį iki einamojo mėnesio 15 dienos, perduodant per praeitą kalendorinį mėnesį atliktus Darbus. Darbų perdavimo akte Projektuotojas privalo nurodyti atliktų Darbų kainą, remiantis Specialiųjų nuostatų 4.7 punktu, tai reiškia, kad Projektuotojas nurodo ne tik atliktų Darbų apimtį, bet ir jų vertę, kurios pagrindu išrašoma sąskaita Užsakovui už atliktus perduodamus Darbus. Kai Projektuotojas perduoda Užsakovui Darbų rezultatą – Projektą (jo dalis), Užsakovas patvirtina Projektą, pasirašydamas su žodžiu „pritariu“ ant Projekto antraštinio lapo ir Statinio rodiklių.
	2. Projektuotojas parengia po 2 Darbų rezultato egzempliorius, taip pat vieną kopiją elektronine versija elektroninių duomenų laikmenoje „pdf.“ formatu su skaitmeniniais parašais bei paruoštą įkėlimui į Lietuvos Respublikos statybos leidimų ir statybos valstybinės priežiūros informacinę sistemą „Infostatyba“. Dėl papildomų kopijų gaminimo Šalys tariasi atskirai, Užsakovui padengiant tokių kopijų gaminimo išlaidas.
	3. Užsakovui nepateikus pastabų dėl perduotų Darbų rezultatų per 3 kalendorines dienas nuo Darbų perdavimo akto gavimo dienos, laikoma, kad Užsakovas pastabų neturi. Jei Užsakovas pateikia motyvuotas ir pagrįstas pastabas, Projektuotojas įsipareigoja per protingą laiko tarpą ištaisyti nustatytus trūkumus ir perduoti Darbų rezultatą Užsakovui su atliktais pataisymais.
	4. Tarp Šalių kilus ginčui dėl to, ar Darbų rezultatas yra su trūkumais, Projektuotojas turi teisę dėl to kreiptis į atestuotą ekspertą, kurio išvada Šalims bus privaloma. Eksperto darbo išlaidas Šalys padengia lygiomis dalimis. Priėmus galutinę eksperto išvadą, Šalis, kuriai bus nepalankios eksperto išvados, per 7 (septynias) kalendorines dienas nuo tokios eksperto išvados gavimo įsipareigoja atlyginti kitai Šaliai pastarosios ekspertui sumokėtas sumas.
	5. Užmokestis už perduotus Darbus apskaičiuojamas ir sąskaitos išrašomos pagal atliktų Darbų vertę, nurodomą Darbų perdavimo aktuose, prie šios Darbų vertės pridedant atitinkamos sąskaitos išrašymo dieną teisės aktuose nustatyto dydžio PVM sumą.
	6. Sąskaitose nurodytos sumos sumokamos į Projektuotojo banko sąskaitą, nurodytą Specialiosiose nuostatose arba atskirame rašte, be jokių atskaitymų.
	7. Užsakovas įsipareigoja gautas sąskaitas apmokėti per 14 kalendorinių dienų nuo sąskaitos gavimo datos. Užsakovui vėluojant atsiskaityti su Projektuotoju, tai laikoma esminiu Sutarties pažeidimu ir tai suteikia Projektuotojui teisę vienašališkai sustabdyti Darbų atlikimą arba nutraukti Sutartį, taip pat pasinaudoti kitais Projektuotojo teisių gynimo būdais.

## Užduoties pakeitimai ir Projekto pakeitimai

* 1. Jei Sutarties vykdymo eigoje iškyla poreikis pakeisti Užduotį, Šalys turi teisę apibusiu susitarimu susitarti dėl Užduoties bei su tuo susijusių Sutarties sąlygų pakeitimo. Šalims nesutarus dėl Sutarties sąlygų pakeitimo, Projektuotojas vykdo Sutartį pagal prie Sutarties pridėtą Užduotį arba bet kuri iš Šalių turi teisę nutraukti Sutartį, įspėjusi viena kita prieš 28 kalendorines dienas, ir toliau Šalys veikia, kaip nurodyta Sutarties 12.7 ir 12.8 punktuose.
	2. Visi Užduoties pakeitimai, sąlygojantys Projekto dalies ar dalių sprendinių pakeitimą, taip pat visi Užsakovo pageidaujami Projekto sprendinių pakeitimai yra laikomi papildomais darbais, kurių atlikimo tvarka, terminai bei kaina turi būti atskirai sutarti tarp Šalių ir įforminti šios Sutarties pakeitimu ar kitokiu raštišku papildomu susitarimu prie šios Sutarties. Užsakovui pageidaujant atlikti Projekto sprendinių pakeitimus, Projektuotojas privalo nedelsdamas parengti pasiūlymą dėl papildomų darbų kainos ir atlikimo terminų, taip pat, esant reikalui, dėl Darbų kainų ir (arba) atlikimo terminų atitinkamo pakeitimo. Toks pasiūlymas turi būti parengtas atsižvelgiant į šioje Sutartyje aptartus Darbų atlikimo terminus bei kainų lygį.
	3. Projekto sprendinių pakeitimai parengiami kaip atskiras susitarimas prie šios Sutarties.

## Intelektinė nuosavybė

* 1. Projekto Autoriai yra Projektuotojo pasamdyti architektai bei kiti asmenys, kurie yra nurodomi Darbų perdavimo aktuose, kuriais Projektuotojas perduoda Užsakovui atliktų Darbų rezultatus. Visos teisės aktuose numatytos šių Autorių išimtinės asmeninės neturtinės teisės yra neperduodamos ir turi būti gerbiamos. Autorių turtinės teisės į Projektą, sukuriamą vykdant šioje Sutartyje numatytus Darbus, išskyrus teisė viešai skelbti šį Projektą bei teisė adaptuoti ar kitaip panaudoti šio Projekto sprendinius, nuo galutinio atsiskaitymo su Projektuotoju momento tampa Užsakovo nuosavybe tiek, kiek tai reikalinga naudojant Statinį taip, kaip jis buvo suprojektuotas.
	2. Užsakovas neturi teisės keisti pagal Projektą pastatyto Statinio, išskyrus tuos atvejus, kai yra gaunamas išankstinis rašytinis Projektuotojo sutikimas.
	3. Be Projektuotojo rašytinio sutikimo draudžiama atgaminti ir viešai paskelbti Darbų rezultatą, daryti jų kopijas, turint tikslą pastatyti naujus statinius.
	4. Jei Sutartis nutrūksta po Projekto (ar jo dalies) parengimo, Užsakovas, siekdamas panaudoti šį Projektą (ar jo dalį), turi gauti Projektuotojo sutikimą naudoti tokius Projektinius pasiūlymus tolimesniame Objekto vystyme.

## Atsakomybė ir draudimas

* 1. Jei Užsakovas vėluoja atsiskaityti su Projektuotoju, už kiekvieną uždelstą dieną Užsakovas moka Projektuotojui po 0,05 procento dydžio delspinigius nuo laiku nesumokėtos sumos.
	2. Jei Projektuotojas vėluoja įvykdyti Darbus, už kiekvieną uždelstą dieną Projektuotojas moka Užsakovui po 0,05 procento dydžio delspinigius nuo atitinkamų Darbų kainos (be PVM).
	3. Už duomenų, rezultatų, tyrimų, dokumentų ir juose pateiktos informacijos bei duomenų teisingumą atsako šiuos duomenis ar dokumentus pateikusioji Šalis.
	4. Jeigu nustatoma, kad viena iš Šalių atsako kitai Šaliai už padarytą žalą, žalos kompensacija mokama tik tokiomis sąlygomis:
		1. tokia kompensacija neviršys įrodytų realių nuostolių ir žalos, kilusios dėl konkrečių pažeidimų, bet ne dėl kitų priežasčių, sumos;
		2. jei pripažinta, kad kuri nors Šalis kitai Šaliai yra atsakinga bendrai su Trečiaisiais asmenimis, jos mokėtinos kompensacijos dydis bus nustatomas proporcingai jai priskiriamai atsakomybės daliai.
	5. Viena Šalis kompensuoja kitai Šaliai visus tiesioginius nuostolius dėl neigiamų pasekmių, patirtų dėl Trečiųjų asmenų pateiktų reikalavimų, kilusių iš šios Sutarties ar su ja susijusių, dėl kurių pirmoji Šalis yra atsakinga.
	6. Jei kuri nors Šalis pateikia kitai Šaliai reikalavimą dėl žalos kompensacijos ir tokio reikalavimo pagrįstumas nebus įrodytas, reikalavimą pareiškusi Šalis atlygins kitai Šaliai visas dėl šio reikalavimo patirtas išlaidas.
	7. Projektuotojas užtikrina, kad Projektuotojo civilinė atsakomybė, susijusi su Darbų vykdymu ir Darbų rezultatu, yra ir bus apdrausta projektuotojo privalomuoju civilinės atsakomybės draudimu teisės aktų nustatyta tvarka.
	8. Šalių atsakomybė pagal Sutartį yra apribojama tik tiesioginiais nuostoliais ir suma, kuri yra lygi Sutarties kainai, kurią Užsakovas sumokėjo Projektuotojui.

## Šalių pareiškimai ir garantijos

* 1. Užsakovas pareiškia ir garantuoja, kad:
		1. Užsakovas atliko reikiamus veiksmus ir gavo oficialius leidimus ir/ar pritarimus Sutarties sudarymui, ja prisiimtų įsipareigojimų vykdymui. Sutartis sukuria Užsakovui teisėtas bei galiojančias prievoles pagal Sutarties nuostatas, kurios gali būti įgyvendinamos jų atžvilgiu priverstine tvarka;
		2. Užsakovo Projektuotojui suteikta informacija yra teisinga ir visapusiškai atspindi Užsakovo siekius, ir Užsakovas nuo Projektuotojo nenuslėpė, nenutylėjo jokios informacijos, kuri galėtų būti reikalinga ir naudinga Projektuotojui, siekiant įvykdyti Projektuotojo įsipareigojimus pagal Sutartį;
		3. Užsakovo Projektuotojui pateikti dokumentai yra originalūs. Tai atvejais, kai originalūs dokumentai Projektuotojui negali būti pateikiami, Užsakovo įsipareigoja pateikti tokių dokumentų nuorašus, patvirtintus teisės aktų nustatyta tvarka, o tokie nuorašai yra laikomi originalių dokumentų kopijomis;
		4. Užsakovo atstovai turi visus įgaliojimus sudaryti Sutartį.
	2. Bendrųjų nuostatų 9.1 punkte numatyti Užsakovo pareiškimai ir garantijos galioja visa apimtimi Sutarties sudarymo momentu. Užsakovas įsipareigoja nedelsiant informuoti Projektuotoją apie bet kokius įvykius ar aplinkybes, dėl kurių bet kuris iš Užsakovo pareiškimų ar garantijų taps neteisingas arba galėtų tokiu tapti ateityje.
	3. Užsakovas supranta, kad Projektuotojas sudaro Sutartį, pasitikėdamas Užsakovo pareiškimais ir garantijomis, bei jo Projektuotojui pateikta informacija. Bet kokios klaidingos informacijos pateikimas, nutylėjimas ar neatskleidimas Projektuotojo sprendimu gali sąlygoti papildomus darbus pagal Sutartį.
	4. Projektuotojas pareiškia ir garantuoja, kad Projektuotojo atstovas turi visus įgaliojimus sudaryti Sutartį.
	5. Bendrųjų nuostatų 9.4 punkte nurodyti Projektuotojo pareiškimai ir garantijos galioja ir galios visa apimtimi nuo Sutarties sudarymo momento. Projektuotojas privalo nedelsiant informuoti Užsakovą apie bet kokius įvykius ar aplinkybes, dėl kurių bet kuris iš Projektuotojo pareiškimų ar garantijų taps neteisingu arba galėtų tokiu tapti ateityje.
	6. Projektuotojas supranta, kad Užsakovas sudaro Sutartį tiktai pasitikėdamas Projektuotojo pareiškimais ir garantijomis ir jo Užsakovui pateikta informacija.
	7. Šalys taip pat pareiškia, kad šiame straipsnyje nurodyti Šalių pareiškimai ir garantijos jokiu būdu nereiškia ir negali būti interpretuojamos tokiu būdu, kad bet kuri iš Šalių atsisako teisės aktuose numatytų garantijų, kurios taikytinos Šalių tarpusavio santykiams, kylantiems iš šios Sutarties. Be to, jokia šios Sutarties nuostata negali būti interpretuojama kaip sumažinanti ar ribojanti įstatymais ar kitais teisės aktais nustatytas garantijas, taikytinas Šalių atžvilgiu.

## Garantiniai terminai

* 1. Projektuotojas atsako Užsakovui už bet kokių Darbų defektų ar trūkumų, kurie gali paaiškėti per Garantinį laikotarpį, ištaisymą tiek, kiek tokio defekto priežastimi yra Projektuotojo atsakomybėje esantys Darbai.
	2. Sutarties galiojimo metu ir/ar Garantinio laikotarpio metu Užsakovas turi teisę savo nuožiūra ir be atskiro Projektuotojo sutikimo perleisti visas ar dalį savo teisių į bet kokias Projektuotojo suteiktas garantijas, aptartas Sutartyje, kitiems Statinio (ar bet kurios jo dalies) įgijėjams, o atitinkami būsimi Statinio (ar bet kurios jo dalies) savininkai turės teisę perleisti šią teisę ta pačia apimtimi kitiems Statinio ar jo dalių įgijėjams.

## *Force Majeure*

* 1. Nei viena iš Šalių nėra atsakinga už savo įsipareigojimų pagal Sutartį neįvykdymą ar netinkamą vykdymą dėl nenugalimos jėgos (*force majeure*) aplinkybių pagal Lietuvos Respublikos teisės aktus (Civilinio kodekso 6.212 straipsnį ir kitas nuostatas).
	2. Šalis, kuri dėl nenugalimos jėgos aplinkybių negali vykdyti savo įsipareigojimų pagal Sutartį, turi kaip galima greičiau, tačiau ne vėliau kaip per 7 kalendorines dienas raštu pranešti apie šias aplinkybes kitai Šaliai. Tokiu atveju atitinkamo įsipareigojimo vykdymas pagal šią Sutartį atidedamas, iki pasibaigia tokios nenugalimos jėgos aplinkybės. Šalis, nevykdanti įsipareigojimų dėl nenugalimos jėgos aplinkybių poveikio, atleidžiama nuo netesybų (baudų, delspinigių) mokėjimo, nuostolių atlyginimo ir kitų Sutartyje numatytų sankcijų tol, kol egzistuoja pagrindas atleisti nuo atsakomybės.
	3. Jeigu dėl nenugalimos jėgos aplinkybių abi Šalys arba bet kuri iš Šalių negali vykdyti atitinkamų šioje Sutartyje numatytų įsipareigojimų ilgiau nei 6 mėnesius iš eilės, tokiu atveju bet kuri Šalis turi teisę vienašališkai, nesikreipdama į teismą, nutraukti šią Sutartį, apie tai raštu informavusi kitą Šalį ne mažiau kaip prieš 10 kalendorinių dienų iki Sutarties nutraukimo. Nutraukus Sutartį šiame punkte nurodytu pagrindu, nei viena Šalis neprivalo mokėti kitai Šaliai jokių netesybų bei neprivalo atlyginti jokių kitos Šalies dėl Sutarties nutraukimo patirtų nuostolių.

## Sutarties pradžia, pabaiga, pakeitimas ir nutraukimas

* 1. Ši Sutartis įsigalioja nuo jos pasirašymo dienos ir galioja iki visų joje numatytų Šalių įsipareigojimų tinkamo įvykdymo arba Sutarties nutraukimo Sutartyje ar galiojančiuose teisės aktuose nustatyta tvarka.
	2. Darbai pradedami vykdyti ir užbaigiami Specialiosiose nuostatose nurodytais terminais, atsižvelgiant į Šalių sutartus bei Sutartyje numatytus pratęsimus.
	3. Visi šios Sutarties pakeitimai, papildymai ir priedai galioja, jeigu jie yra sudaryti raštu ir pasirašyti abiejų Šalių.
	4. Bet kuri Šalis turi teisę, nesikreipdama į teismą ar kitą ginčus nagrinėjančią instituciją, vienašališkai nutraukti šią Sutartį, jeigu kita Šalis padaro esminį šios Sutarties pažeidimą. Esminiu pažeidimu yra laikomi atvejai, kuomet pažeidžiama Sutarties sąlyga, jei Sutartyje ji yra įvardinta kaip esminė sąlyga, bei Sutarties kainos sumokėjimo sąlygų pažeidimai. Nukentėjusioji Šalis, prieš vienašališkai nutraukdama Sutartį šiame punkte numatytu pagrindu, privalo raštu pareikalauti kitos Šalies pažeidėjos pašalinti Sutarties nutraukimo pagrindą sudarančias aplinkybes (priežastis) per protingą terminą, kuris visais atvejais neturi būti trumpesnis nei 28 kalendorinės dienos, skaičiuojamos nuo tos dienos, kai Šalis pažeidėja gauna aukščiau nurodytą nukentėjusios Šalies raštišką reikalavimą. Jeigu Šalis pažeidėja per nukentėjusios Šalies rašytiniame reikalavime nurodytą terminą nepašalina tokiame reikalavime nurodyto Sutarties pažeidimo, nukentėjusi Šalis turi teisę bet kada, nedelsdama ir nesikreipdama į teismą ar kitą ginčus nagrinėjančią instituciją, vienašališkai nutraukti šią Sutartį, apie tai raštu papildomai informuodama Šalį pažeidėją. Pastaruoju atveju Sutartis laikoma nutraukta nuo tos dienos, kurią Šalis pažeidėja gauna aukščiau nurodytą papildomą nukentėjusios Šalies pranešimą apie Sutarties nutraukimą. Jeigu Šalis pažeidėja per šiame punkte nurodytą terminą nukentėjusiai Šaliai priimtinu būdu pašalina atitinkamus Sutarties pažeidimus, Sutartis negali būti nutraukiama ir lieka galioti toliau.
	5. Nutraukus Sutartį šio straipsnio 12.4 punkte nurodytais atvejais, Sutartį pažeidusi Šalis privalo atlyginti nukentėjusiosios Šalies tiesioginius nuostolius.
	6. Be šio straipsnio 12.4 punkte numatytų Sutarties nutraukimo atvejų, bet kuri Šalis, raštu informavusi kitą Šalį ne vėliau kaip prieš 10 kalendorinių dienų, turi teisę vienašališkai, nesikreipdama į teismą, nutraukti šią Sutartį bet kuriuo iš žemiau nurodytų atvejų:
		1. jeigu Užsakovo inicijuotas Sutarties vykdymo sustabdymas(-ai) tęsiasi ilgiau nei 180 kalendorinių dienų iš eilės arba iš viso; arba
		2. jeigu Objekto projektavimo ir/ar statybos darbų vykdymas ne dėl Šalių kaltės ir ne dėl nuo Šalių priklausančių ir/ar joms įtaką darančių aplinkybių yra sustabdomas ir/ar tampa neteisėtas ir/ar negalimas arba neįmanomas (pavyzdžiui, dėl atitinkamų leidimų neišdavimo ir pan.) ir tokia situacija tęsiasi (nėra ištaisoma) ilgiau kaip 180 kalendorinių dienų.
	7. Nutraukus Sutartį, Projektuotojas pateikia Užsakovui iki Sutarties nutraukimo faktiškai atliktų Darbų ataskaitą bei už tokius Darbus išrašytą sąskaitą faktūrą. Užsakovas priima iki Sutarties nutraukimo Projektuotojo atliktus Darbus ir už juos sumoka per 14 kalendorinių dienų nuo sąskaitos gavimo dienos arba atsisako šiuos Darbus priimti, nurodydamas tokio atsisakymo priežastis. Jei šiame punkte nurodytu terminu motyvuotas atsisakymas nėra gaunamas, laikoma, kad Užsakovas priėmė Projektuotojo atliktus Darbus.
	8. Užsakovui apmokėjus už atliktus Darbus, Projektuotojas privalo per 14 kalendorinių dienų nuo tokio mokėjimo gavimo perduoti Užsakovui visus iki Sutarties nutraukimo sukurtus/atliktus Darbų rezultatus. Projektuotojo parengtas Darbų rezultatas gali būti panaudotas kito Užsakovo pasamdyto projektuotojo tik tuo atveju, jei su tuo raštu sutiko Projektuotojas.
1. **Ginčų sprendimas**
	1. Bet kurį iš Sutarties kylantį ginčą ar prieštaravimą Šalys bandys spręsti tarpusavio derybomis ir visapusiškai bendradarbiaudamos. Jei per 28 kalendorines dienas nuo pranešimo kitai Šaliai apie iškilusį ginčą, prieštaravimą ar reikalavimą datos Šalys nepasiekia bendro susitarimo arba nepradedamos tarpusavio derybos, ginčas sprendžiamas teisme pagal Projektuotojo buveinės vietą, vadovaujantis Lietuvos Respublikos įstatymais.

## Baigiamosios nuostatos

* 1. Sutarties priedai yra neatskiriama Sutarties dalis.
	2. Ši Sutartis yra sudaryta ir turi būti aiškinama pagal Lietuvos Respublikos įstatymus.
	3. Jeigu po Sutarties sudarymo dėl teisės normų pakeitimų ar papildymų pasikeičia Darbų kaina arba trukmė, tai sutartas užmokestis ir Darbų atlikimo laikas atitinkamai pakeičiami.
	4. Šios Sutarties sudarymas reiškia, kad šią Sutartį gali vykdyti bet kuris kompetentingas Projektuotojo darbuotojas ar kitas atstovas. Ši Sutartis neapriboja Projektuotojo teisės atlikti Darbus kitiems Projektuotojo klientams.
	5. Šalys įsipareigoja šios Sutarties galiojimo metu nedelsdamos pranešti viena kitai apie bet kokius atsiradusius ar egzistuojančius įvykius, aplinkybes ar sąlygas, kurios gali turėti įtakos šiai Sutarčiai arba sąlygoti jos pažeidimą, taip pat Šalys įsipareigoja veikti sąžiningai ir dėti visas pastangas, kad užtikrintų tinkamą Sutarties vykdymą.
	6. Jei Sutartyje nenumatyta kitaip, su Sutartimi susiję pranešimai privalo būti daromi raštu, įskaitant elektroninį paštą. Užsakovas supranta ir patvirtina, kad elektroninio pašto naudojimas yra rizikingas tuo, kad Projektuotojas negali garantuoti elektroniniu paštu siunčiamų duomenų ir informacijos konfidencialumo ar apsaugoti jų nuo neteisėtos Trečiųjų asmenų prieigos. Užsakovas patvirtina, kad Projektuotojas neatsako Užsakovui už tai, kad Tretieji asmenys elektroniniu paštu siunčiamą ar gaunamą informaciją bei duomenis panaudoja prieš Užsakovą ar tokie Trečiųjų asmenų veiksmai sukelia žalą Užsakovui.

|  |  |
| --- | --- |
| Užsakovo vardu: | Projektuotojo vardu: |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| *(pasirašančio asmens vardas, pavardė, parašas)* | *(pasirašančio asmens vardas, pavardė, parašas)* |

**20\_\_ m. \_\_\_\_\_\_\_\_\_ \_\_\_\_ d. Statinio projektavimo**

 **darbų rangos sutartis Nr. \_\_\_\_\_\_\_\_\_\_\_\_\_\_**

**2 Priedas „Užduotis“**

**TECHNINĖ UŽDUOTIS**

20\_\_ m. \_\_\_\_\_\_\_\_\_ \_\_\_\_ d., \_\_\_\_\_\_\_\_\_\_\_\_\_ *[įrašoma užduoties sudarymo vieta]*

Šiame Sutarties priede turi būti pateikiami Užsakovo iškelti reikalavimai Darbų rezultatui; kartu tai yra Užsakovo patvirtintas dokumentas, kuriame nurodoma visa Darbų apimtis ir sumanyto statyti Statinio pagrindiniai funkciniai, architektūriniai, techniniai, kokybiniai, ekonominiai ir kiti rodikliai bei reikalavimai, kuriais būtina vadovautis rengiant Projektą.